Од 10. јануара 1944. Бригада је заједно са 1. пролетерском дивизијом нападала четнике и комуникације у долинама реке Босне, Врбаса, Укрине и Усоре. У другој половини 1944. учествовала је у ослобођењу Теслића (9. јула), а током августа прелази у источну Босну и у напорним маршевима преко Требаве, Озрена и Криваје избија у Власеницу, нападајући успут Бановиће. У септембру прелази преко Дрине у Србију, где учествује у ослобођењу западне Србије и у београдској операцији октобра 1944., када је похваљена од Врховног команданта. На Сремском фронту води значајне борбе у рејону Сремске Митровице крајем октобра, за Кукујевце и Шид 5. децембра, Ђелетовце и Слаковце 7. и 8. децембра и на реци Босуту 22-25. децембра.